Bye steek vyf honde dood  Foto bloot ter illustrasie. (Foto: Niklas Stumpf / Unsplash) Vyf honde is Maandag deur ŉ groot swerm bye by ŉ huis in Waterval-Boven in Mpumalanga doodgesteek. Die honde se bejaarde eienaars is ook deur die bye bygekom, maar nie ernstig beseer nie. “Die mense is verskriklik getraumatiseerd. Al vyf hul honde is doodgesteek. Dit was ŉ baie groot swerm bye,” het Deon Struckmeyer, ŉ geregistreerde byeboer van Mbombela, Woensdag aan Maroela Media gesê. “Gelukkig het hulle nie dadelik uitgegaan om die honde te help nie. Toe die man wel later wou uitgaan was dit klaar te laat – die honde was reeds pikswart van die bye.” Struckmeyer sê die egpaar het iemand ingeroep om van die bye ontslae te raak, en dat dié persoon glo ŉ gifstof naby die bye gespuit het. Dit het die situasie egter vergerger en die bye meer aggressief gemaak. “Dis baie belangrik om professionele, geregistreerde byeboere in te kry om bye te verwyder en elders te huisves. Mense besef nie hoe gevaarlik bye is nie. “In Suid-Afrika is dit boonop onwettig om bye dood te maak, so jy kan hulle nie met gif spuit nie. Mense weet egter nie altyd wat om in sulke situasies te doen nie.” Struckmeyer is ná die voorval na die egpaar se huis ontbied en het die bye Dinsdagaand veilig en suksesvol verwyder. Hy sê daar is verskeie fatore wat bye meer aggressief kan maak en wat tot aanvalle kan lei, soos hoë temperatuur, vibrasies, geraas en die spuit van gifstowwe. Indien bye voel hulle is bedreig of in gevaar, sal hulle aanval. Die voorval het reg langs die Silverdays-ouetehuis plaasgevind, maar volgens die bestuurder, Elise Steenkamp, het dit gelukkig nie ŉ krisis by die ouetehuis veroorsaak nie. Geen inwoners is gesteek nie en is ook versoek om binne te bly totdat dit weer veilig was om uit te gaan. “Ons kantoor is buite in die tuin geleë, en daar het net een by daar ingevlieg,” het sy gesê. “Twee werkers en die faktotum is elkeen een keer gesteek, maar almal is oukei.”